input: NÕUKOGU OTSUS,
  23. juuli 2014,
  Euroopa Liidu ja Norra Kuningriigi vahelise lepingu (mis käsitleb Taani, Norra ja Rootsi lipu all sõitvate laevade vastastikust juurdepääsu püügitegevusele Skagerrakis) liidu nimel allkirjastamise ja selle ajutise kohaldamise kohta
  (2014/505/EL)
  EUROOPA LIIDU NÕUKOGU,
  võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 5,
  võttes arvesse Euroopa Komisjoni ettepanekut
  ning arvestades järgmist:
  (1)
  Taani, Norra ja Rootsi vaheline leping, mis käsitleb vastastikust juurdepääsu püügitegevusele Skagerrakis ja Kattegatis (edaspidi „1966. aasta leping”), allkirjastati 19. detsembril 1966 ja see jõustus 7. augustil 1967.
  (2)
  1966. aasta lepinguga anti Taanile, Norrale ja Rootsile vastastikune juurdepääs püügitegevusele kuni nelja meremiili kaugusel nende vastavatest lähtejoontest Skagerrakis ja Kattegatis. Samuti nähti sellega ette, et sellise püügitegevusega seoses käsitatakse kõnealust piirkonda avamerena, mistõttu kohaldati nt kontrolliküsimustes lipuriigi jurisdiktsiooni.
  (3)
  Kui Taani ja Rootsi vastavalt 1973. ja 1995. aastal liiduga ühinesid, võttis liit nimetatud kahe liikmesriigi nimel vastutuse 1966. aasta lepingu haldamise eest.
  (4)
  29. juulil 2009 teavitas Norra välisministeerium ametlikult Taanit (1966. aasta lepingu hoiulevõtja) sellest, et nad soovivad 1966. aasta lepingu lõpetada kõnealuse lepingu ametliku denonsseerimise teel, mille tulemusena kaotas 1966. aasta leping kehtivuse 7. augustil 2012.
  (5)
  Nõukogu andis komisjonile loa pidada liidu nimel läbirääkimisi Norra Kuningriigiga uue lepingu üle seoses vastastikuse juurdepääsuga püügitegevusele Skagerrakis ja Kattegatis.
  (6)
  Läbirääkimiste tulemusena parafeeriti 24. oktoobril 2013 Euroopa Liidu ja Norra Kuningriigi vaheline leping, mis käsitleb Taani, Norra ja Rootsi lipu all sõitvate laevade vastastikust juurdepääsu püügitegevusele Skagerrakis (edaspidi „leping”).
  (7)
  Leping tuleks allkirjastada.
  (8)
  Et tagada liidu laevade jätkuv juurdepääs püügitegevusele, tuleks lepingut kuni selle jõustumiseni kohaldada ajutiselt kuni kaks aastat alates selle allkirjastamise kuupäevast,
  ON VASTU VÕTNUD KÄESOLEVA OTSUSE:
  Artikkel 1
  Euroopa Liidu ja Norra Kuningriigi vahelisele lepingule, mis käsitleb Taani, Norra ja Rootsi lipu all sõitvate laevade vastastikust juurdepääsu püügitegevusele Skagerrakis, liidu nimel allakirjutamiseks antakse luba, eeldusel et nimetatud leping sõlmitakse.
  Lepingu tekst on lisatud käesolevale otsusele.
  Artikkel 2
  Nõukogu eesistujal on õigus nimetada isik(ud), kes on volitatud liidu nimel lepingule alla kirjutama.
  Artikkel 3
  Lepingut kohaldatakse kuni selle jõustumiseni ajutiselt kuni kaks aastat alates selle allkirjastamise kuupäevast (1).
  Artikkel 4
  Käesolev otsus jõustub selle vastuvõtmise kuupäeval.
  Brüssel, 23. juuli 2014